
आत्मकथा का हिन्दी साहित्य और असमीया साहित्य में आरंभ और विकास
भूमिका: 
 आधुनिक गद्य की नवीनतम विधाओं में आत्मकथा भी एक नवीन विधा हैं। आत्मकथा के लिए हिन्दी मे कई शब्द प्रचलित है, जैसे आत्मचारित, आत्मचरित्र, आत्मजीवनी आदि। अंग्रेजी मे इसके लिए ‘ऑटोबायोग्राफी’ शब्द का व्यवहार किया जाता है। ‘ऑटोबयाग्राफी’ शब्द का पहला प्रयोग हर्डर ने सन 1796 ई॰ में जर्मनी में हुआ था। आत्म+कथा दो शब्दों के मेल से बना है| ‘आत्म’ शब्द का अर्थ ‘स्व’ तथा ‘कथा’ का अर्थ गाथा, दास्तां, आदि है| अतः आत्मकथा का अर्थ हुआ स्वंय की दास्तां बयान करना| अपने जीवन की गाथा को घटनाओं को शब्दबद्ध करना ही आत्मकथा कहलाता हैं| अनुकरणप्रियता मानव की एक साधारण प्रवृति हैं, वह हमेशा दूसरों के विचारों, अनुभवों से सीखने तथा प्रेरणा ग्रहण करने की प्रवृति होती हैं। आत्मकथाओं मे आत्मकथाकार भी अपने जीवन के उतार चढ़ाव, गुण-अवगुण, आंतरिक-बाह्य संघर्षों के वर्णन के माध्यम से अपने विचारों, अनुभवों को ही प्रस्तुत करता हैं। वहीं विचार और अनुभव पाठको के लिए प्रेरणादायक होता हैं। आत्मकथा के जरिए ही पाठक आत्मकथाकार के व्यक्तिगत या निजी जीवन को निकटता से जान पाता हैं। यह जान पाते हैं कि उनका व्यक्तिगत जीवन उनके सामाजिक जीवन से कितना भिन्न हैं, उनके जीवन के आरोहण-अवरोहण के कारणों को जान पाता हैं। साथ ही आत्मकथाकार के जीवन के उन तत्वों, विचारों, पदचिन्हों को पाठक जान पाता हैं, जिन्हें अपनाकर एक पाठक अपने जीवन को सफलता की ओर मोड सकता हैं।        
 आत्मकथा का स्वरूप एवं परिभाषा:   
साहित्य जीवन की आलोचना हैं। साहित्य के प्रत्येक रूप, प्रत्येक विधा में जीवन की ही आलोचना होती हैं। इस दृष्टि से काव्य, नाटक, कहानी, उपन्यास आदि सभी मे जीवन की ही आलोचना होती है, परंतु साहित्य की परिभाषा के बिलकुल निकट जो विधा आती हैं, वह है  आत्मकथा। एक आत्मकथा को आत्मकथाकार के जीवन का प्रामाणिक अध्ययन कहा जा सकता हैं, क्योंकि यह किसी एक व्यक्ति के जीवन का सत्य का विवरण हैं। आत्मकथा का केन्द्रबिन्दु एक व्यक्ति तथा उसके विचार होते है, अतः इसमे वहीं घटनाएँ, विचार या अनुभूतियाँ सन्निविष्ट होती हैं, जो आत्मकथाकार के जीवन के किसी न किसी पक्ष को स्पर्श करता हैं। आत्मकथाकार अपने जीवन के प्रत्यक्षानुभूत तथ्यों को ही क्रमबद्ध रूप में सजाता हैं। वास्तव में आत्मकथा आत्मकथाकार के अपने भोगे हुए जीवन की समालोचना है।             
विभिन्न विद्वानों ने आत्मकथा को विभिन्न प्रकार से परिभाषित किया हैं –
एनसाइक्लोपीडिया ब्रिटेनिका में आत्मकथा को इसप्रकार परिभाषित किया गया हैं, कि ‘‘आत्मकथा व्यक्ति के जीये हुए जीवन का ब्योरा हैं, जो कि स्वंय उसके द्वारा लिखा जाता है।’’1 
हिन्दी साहित्य कोष में आत्मकथा को इसप्रकार परिभाषित किया हैं –‘आत्मकथा लेखक के अपने जीवन का सम्बद्ध वर्णन है | आत्मकथा के द्वारा अपने बीते हुए जीवन का सिंहावलोकन और एक व्यापक पृष्ठभूमि में अपने जीवन का महत्व दिखलाया जाना सम्भव है|’’2  
वृहत हिन्दी कोश मे ‘‘आत्म का अर्थ ‘आत्मन’ का समास में व्यवहृत रूप कथा को स्त्रीलिंग कहा है| जिसका अर्थ अपनी जीवन कहानी, स्वलिखित जीवनचरित|’’3
हिन्दी शब्द सागर(भाग-3) में जीवन चरित को इसप्रकार परिभाषित किया गया हैं –‘‘1) जीवन का वृतांत कहा गया हैं। जीवन में किए हुए कार्यों आदि का वर्णन। गिंदगी का हाल।2) वह पुस्तक जिसमें किसी के जीवन भर का वृतांत हो।’’4
हिन्दी रत्न कोष में ‘‘जीवन के हाल को जीवन चरित कहा गया हैं।’’5           	     
ऑक्सफोर्ड अँग्रेजी-हिन्दी कोष में आत्मकथा को इसप्रकार परिभाषित किया गया हैं-‘‘१)one’s life written by oneself. २) The story of a person’s life written by that person. अर्थात एक व्यक्ति द्वारा लिखित उसके व्यक्तिगत जीवन की गाथा।’’6
 मानक हिन्दी कोष(खंड-1) में ‘‘आत्मकथा शब्द को स्त्रीलिंग बताया गया हैं तथा आत्मकथा के लिए आत्मा-चरित शब्द का प्रयोग किया गया हैं। आत्मकथा को इसप्रकार परिभाषित किया गया हैं-1) अपने संबंध में स्वयं कहीं या लिखी हुई बातें। 2) साहित्य में ऐसी पुस्तक जिसमें किसी व्यक्ति ने अपने जीवन की सभी मुख्य-मुख्य बातों का वर्णन किया हो।’’7  
व्यावहारिक हिन्दी-अँग्रेजी कोश में आत्मकथा को इसप्रकार परिभाषित किया गया हैं-‘‘वन स ओन पर्सनल (one’s own personal) अर्थात एक व्यक्ति का व्यक्तिगत।’’8                          
ऑक्सफोर्ड शब्दकोश (Oxford Dictionary) में ऑटोबायोग्राफी अर्थात आत्मकथा को इसप्रकार से परिभाषित किया गया है –‘‘एन अकाउंट ऑफ ए परसन”सन लाइफ रिट्टेन बाइ देट पर्सन (An account of a person’s life written by that person)’’9
द प्रोनाऊँसिंग एंग्लो असमीज डिक्शनरी (The pronouncing Anglo Assamese Dictionary) में बुद्धिंद्रनाथ भट्टाचार्यया ने आत्मकथा को इसप्रकार परिभाषित किया हैं –‘‘Life of a person written by himself	अर्थात किसी व्यक्ति के स्वयं द्वारा लिखित कहानी ही आत्मकथा हैं।’’10 
आधुनिक असमीया अभिधान के अनुसार- “आत्मकथा स्वयं लिखी स्वयं की कहानी है।”11        साहित्य शास्त्र का पारिभाषिक शब्दकोश में आत्मकथा को इसप्रकार परिभाषित किया गया हैं-‘‘लेखक द्वारा स्वंय लिखे जाने वाले अपने जीवन चरित्र को आत्मकथा कहते हैं, जैसे महात्मा गांधी डॉ राजेंद्र प्रसाद आदि की आत्मकथाएं। आत्मकथा में जीवन चरित्र की भांति घटना वर्णन की एकता होती हैं,जिसका एक सूत्र में क्रमबद्द रूप में संगठित होना अनिवार्य हैं। यहीं इसे संस्मरणों, पत्रों और दैनांदिनी आदि से अलग कर देती हैं।’’12                            ‘हेमकोष’ में ‘‘आत्मकथा (autobiography) के लिए ‘आत्मजीवनी’ शब्द का प्रयोग किया गया हैं, तथा आत्मजीवनी को इसप्रकार परिभाषित किया गया हैं’’13    
डॉ नगेंद्र ने आत्मकथा को परिभाषित करते हुए कहा हैं –‘‘आत्मकथाकार अपने संबंध में किसी मिथक की रचना नहीं करता, कोई स्वप्न-सृष्टि नहीं रचता, वरन अपने गत जीवन के खट्टे-मीठे, उजले-अंधेरे, प्रसन्न-विषण्ण, साधारण-असाधारण संचरण पर मुड़कर एक दृष्टि डालता हैं, अतीत को पुनः कुछ क्षणों के लिए स्मृति में जी लेता हैं और अपने वर्तमान तथा अतीत के मध्य संबंध सूत्रों का अन्वेषण करता हैं।’’14                       
आचार्य लोकनाथ द्विवेदी के अनुसार आत्मकथा की परिभाषा –‘‘आत्मकथा गद्य साहित्य का स्वरूप हैं, जिसमें किसी व्यक्ति विशेष का जीवन वृतांत उसी के द्वारा लिखा जाता हैं।’’15                          
डॉ॰ गोविंद त्रिगुणायत ने शास्त्रीय समीक्षा के सिद्धान्त भाग-२ आत्मकथा को इसप्रकार परिभाषित किया हैं –‘‘आत्मकथा लेखक के जीवन की दुर्बलताओं, सबलताओं आदि का वह संतुलित और व्यवस्थित चित्रण हैं, जो उसके सम्पूर्ण व्यक्तित्व के निष्पक्ष उद्घाटन में समर्थ होता है।’’16  
कविगुरु रवीन्द्रनाथ ठाकुर ने मेरी आत्मकथा की भूमिका में आत्मकथा को इसप्रकार परिभाषित किया हैं –‘‘आत्मकथा जीवन का सत्यान्वेषण हैं, कल्पना के अवकाश की कोरी उड़ान नहीं हैं। आम आदमी का जीवन प्रेरणास्पद नहीं हो सकता, महान व्यक्तियों का व्यक्तित्व एवं कृतित्व आम आदमी के लिए दिशाबोध का काम करता हैं, उसके जीवन के आदर्शनिष्ठ मूल्यों को स्वीकार करता हुआ उस पथ पर अपने आपको ढालने का प्रयास करता हैं। आत्मकथा सत्य एवं स्पष्टवादिता को लेकर चलती हैं।’’17    				
पोय पास्कल ने अपने ग्रंथ ‘डिज़ाइन एंड ट्रथ’ मे आत्मकथा को इसप्रकार परिभाषित किया हैं-‘‘आत्मकथा जीवन की या उसके किसी एक भाग की वास्तविक घटनाओं को जिस समय में वह घटित हुई उन समस्त चेष्ठाओं को पुनगठित करती हैं। इसका मुख्य संबंध आत्मविवेचन से होता हैं, बाह्य विश्व से नहीं यद्द्पि व्यक्तित्व को अद्वितीय बनाने के लिए बाह्य विश्व को भी लिया जा सकता है और अनावश्याकतानुसार छोड़ा भी जा सकता है। जीवन को पुनर्गठित करना एक असंभव कार्य है। एक ही दिन के आगे-पीछे का अनुभव असीम होता है। इसप्रकार यह कहा जा सकता है,कि आत्मकथा बीती हुई घटनाओं से बनती हैं। यह व्यक्तिक जीवन की कुछ स्थितियाँ बना देती है। उनमें संबंध स्थापित करती है और उनकी व्याख्या करती हैं। इसके साथ ही वह निःसंदेह और स्पष्ट रूप से अपने और बाह्य विश्व के निश्चित ढढ़ संबंध को प्रदर्शित करती है।’’18 
अंग्रेजी कवि ऑडेन ने आत्मकथा को इसप्रकार परिभाषित किया हैं –‘‘आत्मकथा अपने-आप को समझाने की ओर उन्मुख, एक ‘‘सच्चा और गंभीर आत्म-परीक्षण’’ हैं।‘’19         
डिल्थे ने आत्मकथा को परिभाषित करते हुए कहा हैं –‘‘सर्वोच्च और गहनतम रचना-विधान हैं, जिसमें जिंदगी की समझ हमारे सामने प्रगट होती है।’’20                            
 अब्राहम काउली ने अपनी आत्मकथा ‘मेरी कहानी’ में आत्मकथा लेखन के संदर्भ मे कहा है–‘‘किसी आदमी को अपने बारे में खुद लिखना मुश्किल भी है और दिलचस्प भी, क्योंकि अपनी बड़ाई या निंदा लिखना खुद हमें बुरा मालूम होता हैं और अगर हम अपनी तारीफ करें तो पाठकों को उसे सुनना नागवार मालूम होता हैं।’’21
प्रेमचन्द्र के अनुसार- “अपने हृदय-पट को, अपनी ठोकरों को, अपनी हारों को प्रकट करना। उसके माध्यम से एक आदमी अपने जीवन के तत्व आपके सामने रखता है, अपनी आत्मा के संशय और संघर्ष लिखता है, आपसे अपनी बीती कहकर अपने चित को शांत करना चाहता हैं, आपसे अपील करके अपने उद्दोगों के औचित्य पर राय लेना चाहता हैं।”22
हरिवंश राय बच्चन के अनुसार- “आत्मकथा का अर्थ आत्मचित्रण हैं।”23
धीरेंद्र वर्मा के अनुसार –“आत्मकथा, लेखक के अपने अतीत का समग्र वर्णन हैं। आत्मकथा के द्वारा अपने बीते हुए जीवन का सिंहावलोकन और एक व्यापक पृष्ठभूमि में अपने जीवन का महत्व दिखलाया जाता हैं।”24   					
राजेंद्र यादव ने अपनी आत्मकथा मुड़-मुड़के देखता हूँ’ में आत्मकथा को इसप्रकार परिभाषित किया हैं– ‘‘आत्मकथा वे लिखते हैं, जो स्मृति के सहारे गुजरे हुए को तरकीब दे सकते हैं। लंबे समय तक अतीत में बने रहना उन्हें अच्छा लगता हैं। लिखने का वर्तमान क्षण वहाँ तक आ पहुँचने की यात्रा ही नहीं होता, कहीं न कहीं उस यात्रा के लिए ‘जस्टिफिकेशन’ या वैधता की तलाश भी होती हैं –मानो कोई वकील केश तैयार कर रहा हो। लाख न चाहने पर भी वहाँ तत्थों को काट छाँटकर अनुकूल बनाने की कोशिशें छिपाए नहीं छिपतीं।’’25                                
अमृता प्रीतम ने आत्मकथा के संदर्भ में कहा हैं –‘‘आत्मकथा को प्रायः चमकती-दमकती एकांगी सच्चाई समझा जाता हैं, आत्मश्लाघा का कलात्मक माध्यम, पर बुनियादी सच्चाई को लेखक की अपनी अपनी आवश्यकता मानकर मैं कहना चाहूंगी, यह यथार्थ से यथार्थ तक पहुँचने की प्रक्रिया हैं।’’26                                
प्रभा खेतान ने आत्मकथा को परिभाषित करते हुए कहा हैं –‘‘आत्मकथा लिखना तो स्ट्रीप्टिस का नाच हैं। आप चौराहे पर एक एक कर कपड़े उतारते जाते हैं। लिखनेवाले के मन में आत्मप्रदर्शन का भाव किसी-न-किसी रूप में मौजूद रहता हैं, मन के किसी कोने में हल्की-सी चाहत रहती है कि लोग उसे गलत नहीं समझें कि जो कुछ भी वह लिख रहा हैं उसे सही परिप्रेक्ष्य में लिया जाए, पर दर्शक वृन्द अपना अपना निर्णय लेने में स्वतंत्र हैं। उनका मन, वे इस नाच को देखें या फिर पलटकर चले जाएँ।’’27                            
पंकज चतुर्वेदी ने आत्मकथा को परिभाषित करते हुए कहा हैं –‘‘आत्मकथा में एक व्यक्ति समूचे समय और समाज के संदर्भ में रखकर अपने शब्द और कर्म अपनी वैचारिकता और व्यक्तित्व की गहन और पारदर्शी पड़ताल करने की रचनात्मक कोशिश करता हैं।’’28
असमीया कथाकार गोबिन्द प्रसाद शर्मा ने आत्मकथा को आत्मजीवनी कहा है तथा इसे इसप्रकार परिभाषित किया हैं- “आत्मजीवनी स्वयं द्वारा लिखी गई अपनी जीवनी हैं, जहां वह खुद से जिस प्रकार परिचित होता है उसी प्रकार अपना अंकन करता है। और अपने जीवन में घटनाओं को जिस प्रकार ग्रहण करता हैं, उसी प्रकार उससे परिचित करवाता हैं।”29
 असमीया कथाकार करबी डेका हाजरिका के अनुसार –“आत्मजीवनी दिनलिपि और साहित्य के बीच की वस्तु है। किन्तु केवल दिनलिपि का यथावत विवरण होता है, वहाँ साहित्य का स्वाद कम हो जाता हैं। और साहित्य में मुख्यतः कभी दिनलिपी में संरक्षित सत्य तथ्यों के ढक जाने की आशंका रहती हैं।”30
 विभिन्न आत्मकथाकारों की परिभाषाओं के आधार पर यह कहा जा सकता है, कि आत्मकथा एक मानव जीवन केन्द्रित साहित्य हैं। यह आत्मकथाकार के आत्मनिरीक्षण का एक सशक्त माध्यम है।    
· आत्मकथा के विविध तत्व 
साहित्य की अन्य विधाएँ कहानी, उपन्यास, एकांकी, नाटक आदि की भांति ही आत्मकथा के भी विविध तत्व होते हैं। किसी आत्मकथा में मौजूद ये तत्व ही उसे सफल तथा सार्थक आत्मकथा बनाते हैं। विभिन्न विद्वानों ने आत्मकथा के विभिन्न तत्वों की बात कहीं हैं, जिनमें प्रमुख तत्व इसप्रकार है-
1 आत्मतत्व 
जिसप्रकार काव्य में काव्यत्व का होना जरूरी हैं, ठीक उसी प्रकार आत्मकथा में आत्मतत्व का होना जरूरी हैं। आत्मकथा एक ऐसी विधा हैं जिसमें अन्य विधाओं की तुलना में सबसे ज्यादा आत्मतत्व के निरूपण की संभावना होती हैं, क्योंकि इसमें आत्मकथाकार के व्यकितत्व की सफल अभिव्यक्ति ही अभिप्रेत हैं। आत्मतत्व का अर्थ आत्मकथाकार का स्व या व्यक्तित्व हैं। एक आत्मकथा में आत्मकथाकार का व्यक्तित्व ही पाठको के आकर्षण का केंद्र होता हैं। यह एक प्रमुख तत्व हैं। एक आत्मकथा तभी सफल और श्रेष्ठ माना जाएगा जब उसमें आत्मतत्व की प्रधानता होंगी। आत्मतत्व के निरूपण में पात्र, परिस्थितियां आदि सहायक उपादान होती हैं। आत्मकथा में आत्मतत्व के विविध आयाम पाये जाते हैं, जो इसप्रकार हैं –1॰ वैयक्तिकता 2॰ आत्मोघाटन 3॰ आत्मविश्लेषण 4॰ आत्मगोपन 
2 कथातत्व 
आत्मकथा में आत्मतत्व के बाद दूसरा महत्वपूर्ण तत्व हैं-कथातत्व। जीवन की कलात्मक अनुकृति ही आत्मकथा कहलाती हैं। इसी जीवन के एक पड़ाव या आयाम का लेखा जोखा ही आत्मकथा प्रस्तुत करती हैं। आत्मकथाकार के जीवन में घटित छोटे बड़े, अच्छे बुरे घटनाओं का विवरण ही आत्मकथा में पाया जाता हैं। विभिन्न विद्वानों ने कथातत्व को विभिन्न प्रकार से विभाजित किया हैं- 
1॰ कथा के स्वरूप की दृष्टि से कथातत्व के दो रूप हैं–(क) सरल कथातत्व (ख) मिश्र कथातत्व 
2॰ कथावस्तु की दृष्टि से कथातत्व के भेद हैं – (क) सुसंबद्ध कथातत्व (ख) शिथिल कथातत्व
3॰ प्रस्तुतिकरण की दृष्टि से कथातत्व के भेद हैं – (क)प्रत्यक्ष कथातत्व (ख) अप्रत्यक्ष कथातत्व
3 परिवेश    
आत्मकथा का तीसरा महत्वपूर्ण तत्व हैं –परिवेश। एक आत्मकथा को सजीव बनाने में परिवेश या वातावरण महत्वपूर्ण भूमिका निभाता हैं। आत्मकथा में आत्मकथाकार के जीवन की छोटी बड़ी घटनाओं के उदघाटन के साथ ही उस समय के परिवेश तथा परिस्थितियों पर भी सम्यक प्रकाश डाला जाता हैं। अतः आत्मकथा के माध्यम से जहाँ आत्मकथाकार के विषय में जान पाते हैं, वहीं तत्कालीन समय की परिवेश, परिस्थितियों को भी जानने का मौका मिलता हैं। इसीकारणवश कुछ विद्वानो ने कुछ आत्मकथाओं के विषय में यह कहा हैं, कि वह एतिहासिक पुस्तको से भी महत्वपूर्ण सिद्ध हुई हैं। आत्मकथा में दो प्रकार के परिवेश वर्णित होते हैं- पहला घरेलू परिवेश तथा दूसरा सामाजिक परिवेश। आत्मकथा का नायक जिस घर या समाज में रहता हैं, उस घर या समाज में प्रचलित रीति-रिवाजों, संस्कारों तथा सभ्यता और संस्कृति को अप्रत्यक्ष रूप अपनी आत्मकथा में वर्णित करता हैं। 
4 उद्देश्य     
साहित्य की अन्य विधाओं की भांति आत्मकथा भी सोद्देश्य होती हैं। साहित्य की सभी विधाओं में  आत्मकथा ही जीवन के सबसे निकटतम विधा हैं। आत्मकथा में आत्मकथाकार अपने जीवन अनुभवों तथा अपने जीवन दर्शन को दूसरों के समक्ष प्रस्तुत करना। आत्मकथा में आत्मकथाकार अपने जीवन मूल्य को रेखांकित करता हैं। कभी कभी आत्मकथा में आत्मकथाकार अपने जीवन की विफलताओं को ही आत्मकथा में निरूपित करता हैं। बाबू गुलाबराय की आत्मकथा ‘मेरी असफलताएँ’ इसका प्रत्यक्ष उदाहरण हैं। 
5 भाषा शैली    
आत्मकथा में भी अन्य विधाओं की भांति भाषा-शैली पर महत्व दिया जाता हैं। भाषा शैली की दृष्टि से देखा जाए तो आत्मकथा को साहित्य की विशिष्ट विधा कहा जा सकता हैं। इसकी भाषा अन्य साहित्य रूपों से भिन्न होती है। आत्मकथा एकमात्र विधा हैं, जिसे उत्तम पुरुष तथा एकवचन में प्रस्तुत किया जाता हैं। आत्मकथाकार अपनी आंतरिक तथा बाह्य परिस्थितियों के चित्रण तथा अपने जीवन में घटित घटनाओं के चित्रण में जीवंत भाषा तथा लोक व्यवहृत शब्दों का प्रयोग करता हैं। आत्मकथा चूंकि आत्मकथाकार का निजी दस्तावेज़ होता हैं, अतः आत्मकथाकार को यह छूट होती हैं, कि वह अपनी भाषा कौशल का प्रयोग करे। यहीकरण हैं, कि आत्मकथा में आत्मकथाकार का भाषा संस्कार तथा भाषा ज्ञान भी यत्र-तत्र झलकता हैं। किसी भी आत्मकथा को पढ़कर यह अनुमान लगाया जा सकता हैं, कि आत्मकथाकार किस स्थान का रहने वाला हैं। 
प्रत्येक विधा की अपनी शैली होती हैं। शैली का अर्थ साहित्य विधा की वैशिष्ट्य से हैं। प्रारम्भिक अवस्था में भले ही आत्मकथा पद्य शैली में लिखी जाती थी, परंतु बाद में आत्मकथा गद्य शैली में लिखा जाने लगा। प्रत्येक आत्मकथाकार की अपनी विशिष्ट शैली होती हैं। आत्मकथा लेखन में जिन शैलियों का प्रयोग किया जाता हैं, वे इसप्रकार हैं –
1॰ सरल विवरणात्मक शैली 
2॰ पूर्व दृश्य शैली 
3॰ पत्रात्मक शैली 
4॰ संस्मरणात्मक शैली 
5॰ दैनदिनी शैली 
6॰ औपन्यासिक शैली

· आत्मकथा के प्रकार 
साहित्य की अन्य विधाओं की भांति ही आत्मकथा विधा के प्रकारो में भिन्नता पाई जाती हैं। विभिन्न विद्वानों ने आत्मकथा को विभिन्न आधारों पर विभिन्न प्रकारों में विभाजित किया हैं, जो इसप्रकार हैं –
1 तत्वों के आधार पर आत्मकथा का विभाजन –
क॰ चरित्र प्रधान -इन आत्मकथाओं मे आत्मकथाकार चरित्र को महत्व देता हैं। आत्मकथाकार बाह्य जगत के चित्रण की अपेक्षा अन्तः जगत को हृदय के अन्तःद्वंद को चित्रित करता हैं। लेखक अपने अंतरंग पक्ष से पाठको का परिचय करवाता हैं।  
ख॰ कथानक प्रधान -इन आत्मकथाओं मे आत्मकथाकार अपनी जीवन मे घटित घटनाओं को ही वर्णित करता है। अपने जीवन मे घटित घटनाओं को इसतरह प्रस्तुत करता हैं, कि वह एक कथा का रूप ले लेती हैं।  
ग॰ परिवेश प्रधान- जिन उपन्यासों मे परिवेश की प्रधानता होती हैं, उसे परिवेश प्रधान आत्मकथाओं की श्रेणी मे रखा जाता हैं। आत्मकथा में देश और काल की परिस्थितों के साथ परिवेश भी उभरकर आता हैं। राजेंद्रप्रसाद की आत्मकथा परिवेश प्रधान आत्मकथा हैं।  
घ॰ जीवन दर्शन प्रधान- आत्मकथा लेखक के जीवन के अतीत क दस्तावेज़ है, जिसे वह स्वयं ही विश्लेषित करता है। अतः आत्मकथा में आत्मकथाकार के विचार तथा भावों का प्रकट एक स्वाभाविक प्रक्रिया हैं। साहित्य की अन्य विधाओं में जहाँ लेखन क जीवन दर्शन परोक्ष रूप से रहता है, वहीं आत्मकथा में लेखक का जीवन दर्शन प्रत्यक्ष रूप से छलकता है। उदाहरणस्वरूप- बनारसीदास जैन द्वारा रचित ‘अर्धकथानक’।   
ङ॰ शैली तथा शिल्प प्रधान- शैली के आधार पर आत्मकथा को अलंकृत या अनलंकृत तथा व्यास प्रधान या समास प्रधान वर्गों में विभाजित किया जा सकता हैं। शिल्प की दृष्टि से अगर देखा जाय तो आत्मकथा कई रूपों में लिखे जा सकते हैं। एक आत्मकथाकार शैल्पिक दृष्टिकोण से उपन्यास, नाटक, काव्य, निबंधात्मक, संस्मरणात्मक, पत्रात्मक और डायरी शिल्प क प्रयोग कर आत्मकथा लिख सकता हैं।     
2 प्रतिपादित विषय के आधार पर आत्मकथा का विभाजन –
क॰ ऐतिहासिक आत्मकथा-  
ख॰ राजनीति आत्मकथा 
ग॰ धार्मिक आत्मकथा 
घ॰ सामाजिक आत्मकथा 
ङ॰ सांस्कृतिक आत्मकथा 
च॰ मनोवैज्ञानिक आत्मकथा 
छ॰ वैज्ञानिक
एक आत्मकथा में ऐतिहासिक, राजनीतिक, सांस्कृतिक, सामाजिक आदि तत्व एक दूसरे के अत्यंत निकट, परस्पर घुले-मिले रहते हैं। यह विभाजन रेखा अत्यंत क्षीण हैं। अतः जिस आत्मकथा में जिसका भी अंश थोड़ा अधिक मिल जाए उसी का प्राधान्य मानकर उसे उस भेद में रखा जा सकता हैं।   

3 उद्देश्य के आधार पर आत्मकथा का विभाजन –
क॰ आत्माभिव्यक्तिमूलक आत्मकथा - इसके अंतर्गत उन आत्मकथाओं को रखा गया हैं, जिसमें आत्मकथाकार अपने जीवन में घटित विभिन्न घटनाओं का अभिव्यक्ति या वर्णन करता हैं।   
ख॰ आत्मस्वीकृतिमूलक आत्मकथा – आत्मस्वीकृति यानी कंफैश। जिन आत्मकथाओं में लेखक उन घटनाओं को वर्णित करता हैं, जो अबतक किसी ने भी न जाना था। यह एक प्रकार से आत्मस्वीकृति ही है।  
ग॰ आत्मप्रशंसात्मक आत्मकथा- जिन आत्मकथाओं में लेखक आत्मप्रशंसा में वशीभूत होकर घटनाओं का वर्णन करता हैं।  
घ॰ उपदेशात्मक आत्मकथा – इसके अंतर्गत ऐसे आत्मकथाओं को रखा गया हैं, जिसमें लेखक अपने जीवन के अनुभवों से दूसरों को उपदेश दे। 
     इन आधारों के अतिरिक्त भी कुछ समीक्षकों ने कालखंड अथवा अवस्था के आधार पर भी आत्मकथा को वर्गीकृत किया हैं-1) समग्र जीवन संबंधी 2) जीवन के कालखंड से संबन्धित
उपरोक्त सभी वर्गीकरणों में से तत्व के आधार पर किए गए वर्गीकरण को विद्वानों ने सबसे उचित माना हैं। तत्व के आधार पर किए गए वर्गीकरण चरित्र-प्रधान आत्मकथा, कथानक-प्रधान आत्मकथा, परिवेश-प्रधान आत्मकथा, जीवन-प्रधान आत्मकथा, शैली-प्रधान आत्मकथा हैं। 
5 आत्मकथा की विशेषताएँ								
1) आत्मकथा में आत्मकथाकार के युग और परिवेश के साथ ही उसकी विशेषताएँ भी ध्वनित होती हैं। इस दृष्टि से आत्मकथा को इतिहास के समीप माना जा सकता हैं। पाठक आत्मकथा के जरिए उस समय की समाज व्यवस्था तथा इतिहास के बारे में ज्ञात होते हैं।
2) एक आत्मकथाकार अपनी आत्मकथा में अपने समय की तत्कालीन प्रवृतियों तथा विकृतियों पर प्रकाश डालता हैं। आत्मकथा के माध्यम से पाठक उस समय की घटनायों, समस्याओं के बारे में जान पाता हैं।								
3) आत्मकथा समय-प्रवाह के बीच तैरने वाले व्यक्ति की कथा होती हैं, जिसमे वह जीवन की अनकही बातों को भी निडरता से प्रस्तुत करता हैं, जिससे पाठक आत्मकथाकार के व्यक्तिगत जीवन को निकटता से जानने का मौका मिलता हैं। पाठक आत्मकथाकार के जीवन के उन पहलुओं के प्रति आकर्षित नहीं होता जो सर्वसुलभ या सुपरिचित हैं, बल्कि उन पहलुओं को जानना चाहता हैं, जो सामाजिक जीवन के सामने खुलकर नहीं आता। आत्मकथाकार के जीवन के उन्हीं पहलुओ को आत्मकथा के माध्यम से पाठक जान पाता हैं। 4) आत्मकथा के माध्यम आत्मकथाकार अपने समय की समाज व्यवस्था पर प्रकाश डालता हैं। वह सामाजिक परिस्थिति में और देशकाल का प्रसंगानुसार वर्णन करता हैं।  
5) अनुकरणप्रिय मानव की समान्य प्रवृति होती हैं। अतः वह दूसरों के जीवन के अनुभवों से कुछ न कुछ सीखने का प्रयत्न करता हैं। अतः आत्मकथा एक विशेष भूमिका निभाता हैं। चूँकि आत्मकथाकार विशिष्ट व्यक्तियों द्वारा लिखे जाते हैं। अतः आत्मकथाओं में आत्मकथाकार द्वारा वर्णित अनुभव पाठकों के लिए सदैव प्रेरणादायक होती हैं। महापुरुषों, साहित्यकों की आत्मकथाएं पाठकों के लिए प्रेरणा शक्ति का कार्य करती हैं। 		
6) आत्मकथाकार की एक महत्वपूर्ण विशेषता यह हैं, इसमे आत्मकथाकार का पाठकों से साथ सीधा साक्षात्कार हो जाता हैं। इसमे अन्य लेखक या ‘मध्यस्थ’ नहीं होता, जिसके कारण दुराव –छिपाव, न्यूनता या अतिशयोक्तिपूर्ण उक्तियों की संभावना नहीं होती हैं। 	
7) एक आत्मकथा ही आत्मकथाकार को जानने का सबसे विश्वसनीय स्रोत होता हैं, क्योंकि आत्मकथाकार जितना स्वंय अपने विषय में जान कह सकता हैं, उतना कोई दूसरा व्यक्ति बहुत प्रयत्न करने पर भी नहीं जान सकता हैं। 						
8) आत्मकथा के प्रमुख विशेषताओं में एक विशेषता यह भी हैं, कि आत्मकथा के लिए किसी प्रकार का बंधन या परम्परा वांछनीय नहीं होती हैं, क्योंकि परम्परा या बंधन अभिव्यक्ति में बाधक होती हैं। आत्मकथा को किसी सीमा में बांधकर प्रस्तुत नहीं किया जा सकता। आत्मकथा में आत्मकथाकार के व्यक्तित्व की स्वतंत्र अभिव्यक्ति होती हैं।			
9) आत्मकथा अगर एक साहित्यकार के द्वारा लिखा गया हो तो उस आत्मकथा के माध्यम से आत्मकथाकार के साहित्यिक योगदान के साथ ही रचनाओं के पृष्ठभूमि, उसके प्रेरक तत्व आदि के बारे में भी जानकारी मिलती हैं। अगर आत्मकथा एक राजनीतिक नेता द्वारा लिखा गया हो तो उस आत्मकथा के जरिए राजनीतिक क्षेत्र में उनके योगदान के बारे में जानकारी मिलती हैं। 		
10) आत्मकथा की विशेषता यह हैं, कि यह अतीत की स्मृतियों को सजीव रखने का सशक्त माध्यम हैं। आत्मकथाकार अपने भोगे हुए क्षणों को स्मरण कर उसे शब्दबद्ध कर सजीव रखता हैं। इसमें यथार्थ का वर्णन होता हैं, काल्पनिक प्रसंगों के लिए आत्मकथा में कोई स्थान नहीं होता।       
6 हिन्दी साहित्य में आत्मकथा का आरंभ और विकाश
हिन्दी साहित्य में आत्मकथा जैसी गद्य विधा आधुनिक काल की देन हैं। इसका सबसे बड़ा कारण यह हैं, कि प्राचीन तथा मध्यकालीन साहित्य कि जीवनदृष्टि समष्टिमूलक थी, अतः अपने विषय में लिखना अनुचित समझा जाता था। यहाँ तक की कवि काव्य लिखने के पश्चात अपना नाम तक देना तक अनौचित्य समझते थे। उस समय जो भी लिखा जाता था लोकमंगल की भावना को केंद्र में रखकर। साथ ही आध्यात्मिक प्रभाव के हिन्दी साहित्य के इतिहास में भले ही विधा के रूप में आत्मकथा का पूर्ण विकाश तथा लेखन परंपरा आधुनिक काल में देखा जाता हैं, परंतु प्राचीन संस्कृत साहित्य में भी  आत्मकथात्मक बीज के संकेत मिलते हैं। इसका सबसे बड़ा कारण यह हैं, कि प्राचीन तथा मध्यकालीन साहित्य की जीवनदृष्टि व्यष्टिमूलक न होकर समष्टिमूलक थी, अतः अपने विषय में लिखना उस समय अनुचित या लज्जाजनक समझा जाता था। यहाँ तक की कवि कारण व्यष्टि के स्थान पर समष्टि के महत्व स्वीकार कर साहित्य व्यक्तिकेंद्रिक रचनाओं से अछूता रह गया। इसीकारणवश आदिकालीन तथा मध्यकालीन साहित्य में लिखे गए प्रशस्ति काव्य तथा जीवन-चरित की संख्या तो काफी दिख पड़ते हैं, परंतु आत्मकथा या आत्मचरित लिखने का प्रचलन या परंपरा नहीं दिख पड़ती हैं। संस्कृत कवि भट्टि ने काव्य रचनाओं में आत्मपरिचयात्मक तथ्य तथा कवि माघ की  ‘शिशुपाल वध’ नामक कृति में आत्मपरिचय के साथ वंश-गौरव का वर्णन मिलता है। इसी तरह अन्य रचनाओं में भी बहुत ही कम आत्मपरिचयात्मक तथ्य पाये जाते है। आत्मकथा लेखन के विकाश को विभिन्न कालों मे इसप्रकार वर्णित किया जा सकता है।  
 	हिन्दी साहित्य का आदिकाल वीरों के गाथाओं का काल था। आदिकालीन अधिकांशतः  कवि राज्याश्रित होने के कारण राजाओं के वीरता पराक्रम शौर्य आदि की प्रसंशा करना अपना कर्तव्य समझते थे। अपने आश्रयदाताओं के जीवन को ही विषय बनाकर अपने साहित्य में प्रस्तुत करते थे। चंदबरदायी द्वारा रचित पृथ्वीराज रासो एक ऐसी ही रचना है, जो जीवन–चरित तथा आत्मकथा के निकट आते है। 
	आदिकालीन साहित्य में काव्य की विषयवस्तु जहां वीरों का प्रशस्ति गान था, वहीं भक्तिकाल में सभी काव्यधाराओं ने अध्यात्म को काव्य का विषय बनाया। तलवारों के जयगान के स्थान पर कवियों में धार्मिक प्रवृति को अपना लिया। भक्तिकाल में जितने भी जीवनी साहित्य प्राप्त होते है, उनमें कवियों का आत्मपरिचय देखने को मिलता हैं। भक्तिकाल में उपलबद्ध जीवनी साहित्य कबीर चरित्र तथा रामचरितमानस हैं। रामचरितमानस को हिन्दी जीवनी साहित्य की निधि माना जाता है। भक्तिकाल में उपलब्ध कृतियों में परिचय साहित्य को एक महत्वपूर्ण अंग स्वीकार माना गया है। इस आत्मपरिचय का उद्देश्य व्यष्टिगत भावना नहीं थी, बल्कि इस आत्मपरिचय का उद्देश्य नैतिकता तथा धार्मिकता का प्रचार था। भक्तिकालिन सूफी कवियों ने मसनवी ढंग से काव्यरचना करने के कारण आत्म-परिचय दिया हैं। भारत में मुग़ल बादशाहों के आगमन के पश्चात उनमें आत्मचरित लिखने की एक परंपरा दिख पड़ती है। जिसमें उल्लेखनीय नाम बाबर का है। बाबर ने अपना आत्म-चरित्र तुर्की भाषा में लिखा था। जहाँगीर द्वारा लिखी गयी जहाँगीरनामा, मुल्ला बदायूंनी का मुनखाब ‘उत तवारीख’ आत्मकथात्मक कृतियों का विशेष महत्व इसलिए है, क्योंकि इसमें आत्मचरित तथा इतिहास का सुंदर सम्मिश्रण दिख पड़ता हैं। 
	आधुनिक युग के प्रारम्भ से पहले अर्थात रीतिकाल के अंतिम चरण में बनारसीदास जैन द्वारा रचित आत्मकथा अर्धकथनक को हिन्दी का प्रथम आत्मकथा माना गया हैं। यह वह समय था जब लोगों के विचारों में परिवर्तन आने लगा था। समष्टिमूलक दृष्टि के स्थान पर व्यष्टिमूलक दृष्टिकोण अपनाया। इस समय तक निजी जीवन की सार्थकता को भी एक उपलब्धि के रूप में स्वीकार किया जाने लगा। जिसके फलस्वरूप आत्मकथा या आत्मचरित विधा का विकाश हुआ। बनरसीदास जैन ने सन 1641 में लिखे इस आत्मकथा में अपने जीवन के 55 (पचपन) वर्षों के जीवन को इसमें वर्णित किया। इस आत्मकथा का रूप गद्य  न होकर पद्य हैं। इसमें छः सौ पचत्तर दोहों और चौपईयां हैं। ‘अर्द्धकथानक’ में आत्मकथाकार ने एक सफल कवि जीवन और असफल व्यापारी जीवन का कथा को इसमें वर्णित किया है। इसमें समाज, इतिहास, युग और स्वानुभूति का स्पष्ट और मार्मिक चित्रण हुआ है। आत्मकथाकार के व्यापारी होने के कारण व्यापारिक स्थितियाँ इस आत्मकथा में उभरकर आयी हैं। एक आत्मकथा लेखन के सभी विशेषताओं से यह आत्मकथा समलंकृत हैं। 
6.1 भारतेन्दु युग (1850 से 1900) में आत्मकथा साहित्य का विकाश
	भारतेन्दु युग में नवजागरण की लहर उमड़ी तथा भारतीय चेतना का उन्मेष हुआ। भारतेन्दु युग में ही आत्मकथा विधा के साथ ही रेखाचित्र, संस्मरण आदि अन्य गद्य विधाओं के लिए आधुनिक साहित्य का मार्ग उद्घाटित एवं प्रशस्त हुआ। भारतेन्दु युग में आत्मकथा लेखन की शुरुआत स्वंय भारतेन्दु हरिश्चंद्र ने की। हालांकि इस युग में लघु आत्मकथा लिखने का प्रचलन दिखाई पड़ता है। इस युग के लघु आत्मकथा लेखको में से प्रमुख हैं- भारतेन्दु हरिश्चंद्र, श्री राधचरण गोस्वामी, प्रतापनारायण मिश्र, अंबिका दत्त व्यास आदि। इस युग में ही स्वामी दयानन्द सरस्वती की आत्मकथा ‘स्वकथित आत्मचरित’ एक महत्वपूर्ण कृति हैं। इस युग में मौलिक आत्मकथाओं के साथ ही कई अनुदित आत्मकथाएं प्रकाशित हुई। भारतेन्दु युग में रचित आत्मकथाएं इसप्रकार हैं—
मौलिक आत्मकथाएं   
1.एक कहानी; कुछ आपबीती कुछ जगबीती –भारतेन्दु हरिश्चंद्र की दो पृष्ठों की इस लघु आत्मकथा का प्रकाशन सन 1876 में कवि वचन सुधा में हुआ। परंतु उनके अचानक मृत्यु होने के कारण यह पूरी नहीं हो पाई। इसका आरंभिक अंश ‘प्रथम खेल’ नाम से प्रकाशित हुआ जिसमें आम बोलचाल की भाषा का ही प्रयोग किया गया है। 
2.मेरा संक्षिप्त जीवन चरित -श्री राधाचरण गोस्वामी की आत्मकथा ‘मेरा संक्षिप्त जीवन चरित’ सन 1894 ई० में प्रकाशित हुई। ग्यारह पृष्ठों की यह एक लघु आत्मकथा हैं। लघु होने पर भी इसमें आत्मकथाकार के व्यक्तित्व तथा जीवन के प्रमुख पहलुओं का उद्घाटन करने में सफल हैं। 
3.आत्मचरित्र - श्री प्रतापनारायण मिश्र द्वारा लिखी गई यह एक लघु आत्मकथा है।   
4.स्वकथित आत्मचरित -स्वामी दयानन्द सरस्वती ने अपनी आत्मकथा की रचना सन 1879 ई० में की। चौबीस पृष्ठों में लिखी अपनी आत्मकथा में उन्होंने अपने जीवन की घटनाओं को वर्णित किया हैं, जिन्होंने उनके जीवन में महत्वपूर्ण मोड़ दिये हैं। इस आत्मकथा में उन्होंने जीवन की घटनाओं को निम्नलिखित भागों में विभक्त किया हैं –बचपन, वैराग, गृह-त्याग और सन्यास। 
अनुदित आत्मकथाएं ;-
1॰ अमीर तीमूर की आत्मकथा -मूल कृति ‘तुजक-ए-तीमूरी’ को अमीर तीमूरी ने तुर्की भाषा में इसे लिखा था, जिसे बाद मे फारसी तथा हिन्दी भाषा मे अनुवाद किया गया। यह चौरानब्बे पृष्ठों की एक लघु आत्मकथा है। डॉ आर॰के॰ सक्सेना ने इस आत्मकथा का हिन्दी अनुवाद किया था। 
2॰जित्रे मीर -महाकवि मीर ने अपनी आत्मकथा ‘जित्रेमीर’ की रचना सन 1783 ई॰ में फारसी भाषा में किया था। भारतेन्दु युग में इसका हिन्दी भाषा मे अनुदित रूप प्रकाशित हुआ। इस आत्मकथा को हिन्दी में अनुवाद अजमल-अजमली ने सन 1961 ई॰ में किया हैं। इस आत्मकथा में उन्होंने छियासठ वर्षों के जीवन काल को लिपिबद्ध किया हैं। 
1.6.2 द्विवेदी युग (1901-1918) में आत्मकथा साहित्य का विकाश
द्विवेदी युग को आत्मकथा साहित्य का उन्नयनकाल कहा जा सकता है। कहानी, नाटक, उपन्यास, एकांकी आदि विधाओं की भांति ही जीवनी तथा आत्मकथा विधा का विकाश इसी युग में हुआ। इस काल में आत्मकथा पल्लवित एवं पुष्पित हुआ। द्विवेदी जी ने न केवल परिमार्जित गद्य लेखन के लिए साहित्यकारों को प्रेरित किया साथ ही भाषा की स्थिरता पर बल दिया। द्विवेदी जी जीवनी साहित्य तथा आत्मकथा साहित्य से भलीभाँति परिचित थे अतः उन्होंने इस क्षेत्र में अपनी लेखनी का सक्रिय योगदान दिया। द्विवेदी जी से प्रेरणा पाकर जीवनी साहित्य तथा आत्मकथा साहित्य में एक प्रकार की बाढ़ सी आ गयी। कुछ संक्षिप्त आत्मकथाएं भी इस काल में लिखी गयी। इस काल में प्रकाशित कुछ मौलिक आत्मकथाएं इसप्रकार हैं –
1॰आत्मकथात्मक निबंध– सन 1913 ई॰ बालमुकुंद गुप्त ने गद्य शैली में अपनी संक्षिप्त ‘आत्मकथात्मक निबंध’ शीर्षक आत्मकथा की रचना की। 
2॰पदों में जीवन –जगन्नाथ रत्नाकर ने अपनी संक्षिप्त आत्मकथा ‘पदों में जीवन’ शीर्षक से प्रकाशित किया। 
3॰मुझमें देव जीवन का विकाश –सत्यानंद अग्निहोत्री की इस आत्मकथा का प्रकाशन सन 1909 ई॰ हुआ। सत्यानंद अग्निहोत्री की यह आत्मकथा हिन्दी की प्रारम्भिक आत्मकथाओं में से एक हैं। जिसमें 50 परिच्छेद हैं। इस आत्मकथा में लेखक ने जीवन के उतार-चढ़ाव के वर्णन के साथ तत्कालीन समय के धार्मिक आंदोलनों और सामाजिक स्थितियों का वर्णन तथा देव समाज के प्रधान सिद्धांतों और उसके दर्शन को भी लिपिबद्ध किया हैं। 
4.मेरे जीवन के अनुभव –श्री संतराम बी॰ ए॰ ने सन 1914 ई॰ में अपनी आत्मकथा ‘मेरे जीवन के अनुभव’ की रचना की। जिसमें चौदह प्रकरण और 315 पृष्ठ हैं। इसमें आत्मकथाकार ने अपने व्यक्तिगत जीवन पर प्रकाश डालने के साथ ही समसामयिक समाज का भी चित्रण प्रस्तुत किया हैं। 
5॰ फिजी द्वीप में इक्कीस वर्ष –तोताराम सनाढ़य ने सन 1914 ई॰ में अपनी आत्मकथा प्रकाशित की। इस आत्मकथा में आत्मकथाकार ने फिजी द्वीप में बिताए अपने इक्कीस वर्षों के अनुभव को वर्णित किया हैं। इसमें उन्होंने अपने संघर्षपूर्ण जीवन को बहुत ही स्वाभाविक रूप से प्रस्तुत किया हैं।
1.6.3 छायावाद युग (सन 1918 से 1938 तक) आत्मकथा साहित्य का विकाश –
छायावाद युग राष्ट्रीयता के बोध का तथा जनसाधारण के सामाजिक चेतना का युग था। हर विधा की भांति आत्मकथा साहित्य का विकाश भी इस काल में हुआ। आत्मकथा के विकाश में प्रेमचन्द्र का विशेष योगदान हैं। उन्होंने सन 1931 ई॰ में प्रकाशित ‘हंस’ पत्रिका का विशेषांक ‘आत्मकथा अंक’ नाम से प्रकाशित किया। इस विशेषांक में कुल बत्तीस रचनाएँ छपी थी, जिन्हें प्रेमचन्द्र ने आत्मकथा कहा हैं। ये आत्मकथाएं लघु आत्मकथाएं थी। स्वंय प्रेमचन्द्र ने ‘मेरा जीवन सार’ में अपने जीवन के प्रमुख घटनाओं को बड़ी ही सत्यता के साथ प्रस्तुत किया हैं। प्रेमचन्द्र के हंस पत्रिका में आत्मकथा विशेषांक के फलस्वरूप आत्मकथा विधा में तो विकाश हुआ ही लघु आत्मकथा लिखने की परंपरा शुरू हुई। साथ ही प्रेमचन्द्र ने अन्य साहित्यकारों को आत्मकथा लिखने के लिए प्रेरित किया। छायावादी कवि हीरानंद शास्त्री ने अपनी आत्मकथा ‘आत्मकथा के कुछ पन्ने’ सन 1935 में प्रकाशित हुआ। सन 1930 ई॰ में अक्षयवट मिश्र ने गद्य-पद्य मिश्रित शैली में आत्मचरित चम्पू प्रकाशित किया। इस काल में प्रकाशित आत्मकथाएं इसप्रकार हैं –
1॰ आपबीती (1921) –यह आत्मकथा भारत के प्रसिद्ध क्रांतिकारी श्री परमानंद की हैं, जिसमें उन्होंने अपने कारावास के दिनों के अनुभव को वर्णित किया हैं। 
2॰ मेरे छोटे भाई के प्रति मेरी सेवाएँ (1921)—सत्यानन्द अग्निहोत्री की ‘मेरे छोटे भाई के प्रति मेरी सेवाएँ’ शीर्षक से आत्मकथा सन 1921 ई॰ में प्रकाशित हुई।      
3॰ कल्याण मार्ग का पथिक (1925)—आर्य समाज के शीर्षस्थ नेता स्वामी श्रद्धानंद की आत्मकथा शीर्षक ‘कल्याण मार्ग का पथिक’ में अपने कर्मक्षेत्र को अत्यंत ही रोचकता तथा सजीवता से प्रस्तुत किया हैं। जो सन 1925 ई॰ में प्रकाशित हुई।
4॰ संजीवनी (1927)— श्रीधर पाठक की आत्मकथा ‘संजीवनी’ सन 1927 ई॰ में प्रकाशित हुई।   
5॰ आपबीती (1933) – इस आत्मकथा के आत्मकथाकार लज्जाराम मेहता शर्मा ने सन 1933 ई॰ में प्रकाशित किया। लज्जाराम मेहता ने इसमें अपने व्यक्तिगत जीवन के साथ तत्कालीन परिवेश एवं वातावरण को भी प्रस्तुत किया हैं।        
छायावादयुगीन लघु आत्मकथाएं –
1॰ जयशंकर प्रसाद– जयशंकर प्रसाद ने ‘आत्मकथा’ नामक कविता हंस पत्रिका मे प्रकाशित किया। 
2॰ प्रेमचन्द्र– प्रेमचन्द्र ने ‘जीवन सार’ शीर्षक में सन 1880 से 1920 तक समय मे अपने जीवन अनुभव को अपने इस लघु आत्मकथा में प्रकाशित किया है। 
3॰ वैधठाकुर दास वर्मा– वैध ठाकुर दास वर्मा ने हंस पत्रिका में अपनी लघु आत्मकथा प्रकाशित की।
4॰ श्री गया प्रसाद– श्री गया प्रसाद ने ‘मेरी आत्मकथा’ नाम से अपनी लघु आत्मकथा हंस पत्रिका में प्रकाशित किया। 
5॰ विनोद शंकर व्यास– विनोद शंकर व्यास ने ‘मैं’ शीर्षक नाम से अपनी लघु आत्मकथा प्रकाशित किया। 
6॰ अन्नपूर्णा नन्द– इनकी ‘कल की बात’ शीर्षक लघु आत्मकथा ‘हंस’ में प्रकाशित हुई।
7॰ विश्वंभरनाथ शर्मा कौशिक– विश्वंभरनाथ शर्मा कौशिक की ‘मेरा यह बाल्यकाल’ शीर्षक आत्मकथा प्रकाशित हुआ। 
8॰ दयाराम शर्मा निगम– इनकी आत्मकथा ‘मेरे जीवन अनुभव’ प्रकाशित हुई। 
9॰ मौलवी महेश प्रसाद– इनकी आत्मकथा ‘मेरी जीवन कथा’ प्रकाशित हुई। 
10॰ स्वामी आनंद भिक्षु– इनकी आत्मकथा ‘अपनी बात’ प्रकाशित हुई। 
11॰ धनीराम प्रेम– धनीराम प्रेम की आत्मकथा ‘मेरा साहित्यिक जीवन’ प्रकाशित हुआ। 
12॰ धीरेंद्र वर्मा– धीरेंद्र वर्मा की आत्मकथा ‘डायरी के कुछ पृष्ठ’ नाम से प्रकाशित हुई। 
13॰ जेनेन्द्र– जेनेन्द्र की लघु आत्मकथा ‘कश्मीर प्रवास के दो अनुभव’ प्रकाशित हुई। 
14॰ भाई परमानंद– ‘एक जेल से दूसरी जेल तक’ नाम से इनकी आत्मकथा प्रकाशित हुई। 
15॰ शिवरानी देवी– शिवरानी देवी की लघु आत्मकथा शीर्षक ‘मेरी गिरफ्तारी’ प्रकाशित हुई। 
16॰ जगन्नाथ खन्ना– इनकी लघु आत्मकथा ‘मेरी विचित्र कहानी’ प्रकाशित हुई। यह आत्मकथा जनवरी सन 1932 ई॰ से मई सन 1932 ई॰ के बीच धारावाहिक रूप में प्रकाशित हुआ।
1॰6.4 छायावादोत्तर (सन 1939 से 1947 तक) आत्मकथा साहित्य का विकाश –
छायावाद में आत्मकथा साहित्य का विकाश सबसे अधिक हुआ। इस विकाश क्रम को और अधिक गति प्रदान करने में प्रेमचन्द्र द्वारा संपादित हंस पत्रिका का बहुत ही महत्वपूर्ण भूमिका हैं। छायावादोत्तर काल में भी आत्मकथा साहित्य का विकाश बहुत ही तीव्र गति से हुआ। इस काल में लघु आत्मकथाओं के स्थान पर पूर्ण आत्मकथा लिखी जाने लगी। छायावादोत्तर काल की मौलिक आत्मकथाएं इसप्रकार हैं –
1. प्रवासी की आत्मकथा (1939)—इसके आत्मकथाकार श्री भवानी दयाल सन्यासी की हैं। इसमें लेखक ने दक्षिण भारतीय प्रवासीयों की दुर्गति का अति मार्मिक वर्णन किया हैं। इस कृति का आकार वृहद हैं। यह एक घटनाप्रधान आत्मकथा हैं। आत्मकथाकार ने प्रत्येक घटनाओं का सविस्तार वर्णन के साथ ही अपने जीवन के विभिन्न रूपों को एक सन्यासी, एक प्रवासी, एक कर्मयोगी एवं एक साहित्यिक रूप का वर्णन किया है। 
2. मेरी असफलताएँ (1941)—इसके आत्मकथाकार बाबू गुलाबराय एम॰ए॰ हैं। यह संस्मरणात्मक और निबंध शैली में लिखी गई आत्मकथा हैं। सही अर्थो में इस आत्मकथा के जरिए उन्होंने अपना आत्मविश्लेषण ही किया है, क्योंकि इसमें उन्होंने अपनी कमजोरियों का बेबाकी से वर्णन किया हैं। प्रत्येक छोटी-छोटी घटनाओं को भी प्रभावपूर्ण ढंग से वर्णन किया हैं।  
3. मेरी आत्मकथा (1941)—बाबू श्यामसुंदर दास की आत्मकथा सन 1941 में प्रकाशित हुई। आत्मकथाकार ने अपने साहित्यिक जीवन को इस कृति के माध्यम से प्रस्तुत किया हैं। एक लेखक, आलोचक, संपादक, काव्य कृतियों और सिद्धांतों के व्याख्याता के रूप में हिन्दी साहित्य के प्रति अपनी सेवाओं को इस आत्मकथा में वर्णित किया हैं। 
4. पत्रकार की आत्मकथा (1943)—श्री मूलचन्द्र अग्रवाल की यह आत्मकथा सन 1943 ई॰ में प्रकाशित हुई। श्री मूलचन्द्र अग्रवाल एक पत्रकार थे, जो कलकत्ता से प्रकाशित होने वाले पत्रिका ‘विश्वामित्र’ के संपादक थे। इस आत्मकथा में आत्मकथाकार ने अपने जीवन संघर्ष, उतार-चढ़ाव को लिपिबद्ध किया हैं।    
1.7 हिन्दी के प्रमुख महिला आत्मकथा तथा आत्मकथाकारों का परिचय 
हिन्दी साहित्य में महिला द्वारा लिखित प्रथम आत्मकथा के रूप में दुःखिनीबाला द्वारा लिखित ‘सरला: एक विधावा की आत्मजीवनी’ को माना जाता हैं। यह आत्मकथा सन 1915 ई॰ (जुलाई-मार्च) तक ‘स्त्री-दर्पण’ नामक पत्रिका में धारावाहिक रूप में छपा। इस आत्मकथा में उन्होंने ने अपने बाल-विवाह तथा बहुत ही कम उम्र में विधवा बनने के पश्चात जीवन में आनेवाली उलझने, समस्याएँ आक्रोशो के वर्णन के साथ ही अपने सपनों को भी वर्णित किया हैं। महिला आत्मकथाकार द्वारा लिखित दूसरी आत्मकथा जानकी देवी बजाज की ‘मेरी जीवन यात्रा’ शीर्षक आत्मकथा  थी। सन 1985 ई॰ में दिनेश नंदिनी डालमिया की आत्मकथा ‘मुझे माफ करना’ प्रकाशित हुई। इसके बाद प्रतिभा अग्रवाल की आत्मकथा ‘दस्तक जिंदगी की’ का प्रकाशन सन 1990 ई॰ में हुआ। बीसवीं शताब्दी तक आते आते आत्मकथा लेखन को गति मिली। यह वह समय था जब महिलाएं अपने अस्मिता, अपने अधिकारों के प्रति सजग हुई। बीसवीं शताब्दी में ही महिलओं द्वारा आत्मकथाएं लिखी जाने लगी। इन महिला आत्मकथाकारों ने अपनी आत्मकथाओं में अपनी अस्मिता तथा जीवन संघर्ष को लिपिबद्ध किया हैं। इस शताब्दी की प्रमुख साहित्यिक महिला आत्मकथाकारों तथा उनके  द्वारा लिखी आत्मकथाओं पर प्रकाश डालने का प्रयास किया जा रहा हैं, जो इस प्रकार हैं
1॰ पद्मा सचदेवा 
डोगरी की एक प्रसिद्ध कवयित्री और कथाकार पद्मा सचदेवा द्वारा लिखित आत्मकथा ‘बूँद बावडी’ का प्रकाशन सन 1999 ई॰ में हुआ। उन्होंने डोगरी भाषा के साथ साथ ही हिन्दी भाषा में भी रचना कार्य किया। पद्मा सचदेवा की आत्मकथा ‘बूंद बावड़ी’ उनके जीवन संघर्ष, घात-प्रतिघात को चित्रित करती है। आत्मकथाकार पद्मा सचदेवा का डोगरी के विख्यात शायर वेदपाल दीप से प्रेम-विवाह होता है। प्रेमविवाह के बावजूद भी दोनों का विवाह सफल नहीं हो पाता। पति  द्वारा शराब पीकर उनपर अत्याचार करना उनके विवाह के विफल होने का प्रधान कारण था। एक प्रकार से वे सदमे में चली गई। शारीरिक रूप से वह अस्वस्थ हो गई। टी॰ वी॰ रोग हो जाने के कारण उन्हें तीन साल तक अस्पताल में रहना पड़ता है। इन सारी परिस्थितियों से उबरने में जिन्होंने आत्मकथाकार की बहुत मदद की उनमें डॉ हाफीजूल्लाह तथा सुरिंदर सिंह। सुरिंदर सिंह उनके सहकर्मी तथा बाद में दोनों विवाह के बंधन में बंध जाते है। संघर्षों से घिरी आत्मकथाकार का जीवन के प्रति आस्था तथा प्रेम ही इस आत्मकथा में दिख पड़ता है। उन्होंने अपने अंदर के रचनाकार को मरने नहीं दिया। घर चलाने के लिए नौकरी भी करती थी वहीं दूसरी साहित्यिक कर्म भी करती रही। उन्होंने मधुकर की पुस्तक ‘डोला’ कुन्न णपेया’ का हिन्दी में अनुवाद किया। ‘मेरे गीत मेरी कविता’ पुस्तक प्रकाशित किया। आत्मकथा में आत्मकथाकार ने देश विस्थापन का दुःख दिख पड़ता है। आत्मकथाकार ने अपनी आत्मकथा में जम्मू-कश्मीर विभाजन की दर्दनाक दुख को वर्णित किया है। बँटवारे की जिस गाज ने पद्मा तथा उनके भाईयों को अनाथ तथा उनकी माँ को कम उम्र में ही विधवा बना दिया।                                                                        
2. कुसुम अंचल 
कुसुम अंचल की आत्मकथा ‘जो कहा नहीं गया’ का प्रकाशन सन 1996 ई॰ में हुआ। यह  आत्मकथाकार के अपने जीवन संघर्षों की गाथा है। उन्होंने अपने सामाजिक जीवन का वर्णन किया हैं। एक प्रतिष्ठित घर में जन्मी कुसुम अंचल को अपने परिवार की प्रतिष्ठा के लिए हमेशा आदर मिला। उनके दादा वैरिस्टर तथा पिता उच्च शिक्षित थे। कला और साहित्य के प्रति उनकी गहरी रुचि थी जो रुचि आत्मकथाकार में भी थी। एक साहित्यकार के रूप स्वयं को प्रतिष्ठा करना उनका स्वप्न था। आत्मकथाकार अपनी इस स्वप्न को पूरा करने में कहीं न कहीं उनकी पारिवारिक मर्यादा तथा प्रतिष्ठा ही सबसे ज्यादा बाधा बन रहीं थी। 
3॰ कौसल्या बैसंत्री  
सन 1999 में कौसल्या बैसंत्री की आत्मकथा ‘दोहरा अभिशाप’ का प्रकाशन हुआ। इसे एक स्त्री द्वारा लिखी गई पहली दलित आत्मकथा माना जाता है। इस आत्मकथा मे लेखिका ने दलित समाज की अच्छाई बुराई सभी विवरण किया हैं। इस आत्मकथा के माध्यम से आत्मकथाकार ने अपने संघर्षरत जीवन के माध्यम से एक स्त्री तथा एक दलित स्त्री के दोहरे सामाजिक संघर्ष को चित्रित किया है। इस आत्मकथा मे आत्मकथाकार ने जातिव्यवस्था के बंधनों को तोड़ने का प्रयास किया है। उन्होंने सवर्ण तथा दलित समाज व्यवस्था मे स्त्री की सामाजिक स्थिति का उल्लेख किया है।   
4॰ मैत्रीय पुष्पा      
मैत्रीय पुष्पा की आत्मकथा ‘कस्तूरी कुंडल बसै’ का प्रकाशन सन 2002 ई॰ में हुआ। मैत्रीय पुष्पा की एक और आत्मकथा ‘गुड़िया भीतर गुड़िया’ का प्रकाशन सन 2008 ई॰ मे हुई। कस्तुरी कुंडली बसे (2002) शीर्षक आत्मकथा में लेखिका ने अपनी तथा अपनी माताजी की जीवन यात्रा को, संघर्ष को वर्णित किया है। यह आत्मकथा आपसी प्रेम, घृणा, लगाव और दुराव की अनुभूतियों को समेटा गया है। इसमे आत्मकथाकार ने उन घटनाओं को भी वर्णित किया है, जो उनके जन्म से पहले घटित हुआ था। उन्होंने जो भी अपनी माता से सीखा है, उससे स्त्री जीवन के बारे में नए सिरे से सोचना पड़ा। इस आत्मकथा मे उन्होंने अपने तीखे मीठे अनुभवों को अभिव्यक्त किया है। मैत्रीय पुष्पा की दूसरी आत्मकथा ‘गुड़िया भीतर गुड़िया’(2008) में आत्मकथाकार ने अपने पति तथा स्वयं की रचनात्मक संघर्ष की अभिव्यक्ति की है। गुड़िया भीतर गुड़िया का केंद्रिक भाव है घर गृहस्थी के बंधे दायरे को तोड़कर अपनी रचनात्मकता को विकसित करती नारी। वास्तव मे लेखिका ने 45 वर्ष की आयु में लेखन की क्षेत्र में पदार्पण किया था। लेखिका मैत्रीय पुष्पा ने अपने गृहस्थ जीवन से लेकर साहित्यकार बनने तक के सफर को बहुत ही सिलसिलेवार तरीके से वर्णित किया है।       
5॰ मन्नू भण्डारी  
सन 2008 ई॰ में ‘एक कहानी यह भी’ शीर्षक मन्नू भण्डारी की आत्मकथा प्रकाशित हुई। मन्नू भण्डारी ने अपनी आत्मकथा ‘एक कहानी यह भी’ को अपने जीवन का एक अंश माना है। यह आत्मकथा आत्मकथाकार मन्नू भण्डारी के लेखक व्यक्तित्व तथा उनके लेखन यात्रा के साथ ही बाल्यकाल की यादें तथा गृहस्थ जीवन की गहरी वेदना को प्रतिबिंबित करती है। इस आत्मकथा में आत्मकथाकार का व्यक्तिगत जीवन तथा सामाजिक जीवन दोनों उभरकर आया है। इस आत्मकथा में हिन्दी साहित्य जगत के कई प्रसिद्ध साहित्यकारों के नाम आये है, जिनके साथ बैठक सभा समितियों में आत्मकथाकार उठना बैठना था। मोहन राकेश, धर्मवीर भारती, मैत्रीय पुष्पा, चित्रा मुद्गल, डॉ॰ बच्चन सिंह आदि कई साहित्यिककारों उल्लेख मिलता है। इस आत्मकथा में स्वाधीनता की लड़ाई का वर्णन का प्रसंग आया है, तथा उस स्वाधीनता की लड़ाई में भाग लेती हुई छात्रा मन्नू भण्डारी को आत्मकथाकार ने स्मरण किया है। आत्मकथा ने अपने वैवाहिक जीवन के संघर्ष तथा गहरी वेदना को वर्णित किया है। साहित्यिकार राजेन्द्र यादव के साथ विवाह बंधन में बंधने के पश्चात उस समय उनको धक्का लगता जब राजेन्द्र यादव समानान्तर जिंदगी का आधुनिक पैटर्न थमाते है।                             इस आत्मकथा में आत्मकथाकार ने उन सभी व्यक्तियों का स्मरण किया है, जिन्होंने उनको गति प्रदान करने में, पूर्ण सहयोग प्रदान किया, साहित्यिक यात्रा प्रत्यक्ष या अप्रत्यक्ष रूप प्रेरित तथा प्रोत्साहित किया है। मूलतः मन्नू भण्डारी की यह आत्मकथा उनके व्यक्तिगत जीवन तथा साहित्यिक जीवन के संघर्ष की गहरी व्यथा को चित्रित करती है।  
6॰ चन्द्रकिरण सौनरेक्सा 
‘पिंजरे की मैना’ शीर्षक आत्मकथा के आत्मकथाकार हैं, चंद्रकिरण सौनरेक्सा जिसका प्रकाशन सन 2008 ई॰ में हुआ। 11 वर्ष की आयु से ही लेखन से जुड़ी हुई है। आत्मकथा मे तीन महत्वपूर्ण राजनीति घटनाएँ वर्णित है। बाबरी मस्जिद का विवाद जैसी राजनीतिक घटना का उल्लेख मिलता हैं। 1947 का पूरा हिंसात्मक दौर इसमें वर्णित हैं। इस आत्मकथा मे ७५ साल की लेखन काल (1931-2007) 86 साल की उम्र में इस आत्मकथा में वर्णित किया है। इस आत्मकथा मे उच्छलता नहीं है। बहुत स्थिर भाव से यह लिखी गयी है। 40-48 के समय वे दिल्ली में रही जहाँ पूरा साहित्यिक समुदाय उनके इर्द-गिर्द मौजूद है। सन 1920 मे जन्मी थी। जीवन मे कई दुखों से सामना हुआ जिसमे पुत्रशोक भी था। इस आत्मकथा में रसोसुंदरी की आत्मकथा की झलक दिखाई पड़ती हैं। दोनों आत्मकथाओं मे समय का अंतराल जरूर है, परंतु घटनाओं और स्थितियों का पार्थक्य नहीं हैं। आत्मकथाकार ने अपनी आत्मकथा को बहुत ही सहज सरल भाषा का प्रयोग किया हैं। इस आत्मकथा में उन्होंने अपने जीवन की हर छोटी-बड़ी घटना अपनी समसामयिक परिस्थितियाँ, अपने अनुभवों, अपनी उलझनों तथा अपने संघर्षों की प्रत्येक परत को खोलकर रख दिया है। अपने व्यक्तिगत जीवन के सुख-दुखों के साथ ही अपनी सामाजिक क्रियाकलापों का भी वर्णन किया हैं। आत्मकथाकार ने बहुत बेबाकी से निडरता तथा निष्पक्षता से अपने जीवन के प्रत्येक परतों को खोला है। उन्होंने घटनाओं को बहुत ही क्रमबद्ध ढ़ंग से इसमें प्रस्तुत किया हैं।   
7॰ सुशीला राय     
सुशीला राय की आत्मकथा ‘एक अनपढ़ कहानी’ सन 2005 ई॰ में प्रकाशित हुई। आत्मकथाकार सुशीला राय ने अपने जीवन के उतार चढ़ाव तथा संघर्षों का दस्तावेज़ प्रस्तुत किया है। निरक्षरता से साक्षर बनाने तक के सफर को वर्णित किया। निरक्षरता, काला रंग तथा संतानहीन होने के कारण समाज तथा ससुराल मे मिली उपेक्षा और प्रवंचना के कारण कई बार आत्महत्या के बारे मे सोचती है। सास और पति रंग रूप काला होने के कारण उपेक्षा करते। यहाँ तक की निःसंतान होने के कारण पति उन्हें छोड़कर कलकत्ता चला जाता है। निरक्षरता के कारण पत्र भी नहीं लिख पाती। जीवन मे मिली उपेक्षाओं को सहते हुए उन्होंने पढ़ाई शुरू करने की ठानी। बेबी हालदार की आत्मकथा पढ़कर बहुत प्रेरित हुई और तब से वह लेखन कार्य से जुड़ी।      
8॰ शीला झुनझुनवाला 
सन 2009 में शीला झुनझुनवाला की आत्मकथा ‘कुछ कही कुछ अनकही’ प्रकाशित हुई। इस आत्मकथा मे आत्मकथाकार ने प्रेम, संघर्ष, परिवार तथा व्यक्तिगत संघर्षों के साथ ही राजनीतिक, प्रशासनिक टकराव तथा उपलब्धियों को भी चित्रित किया है। समकालीन राजनीतिक तथा शासन तंत्र के अनुभवों को बेबाकी से प्रस्तुत किया है।       
9॰ प्रभा खेतान 
सन 2007 ई॰ में प्रभा खेतान की आत्मकथा ‘अन्या से अनन्या’ प्रकाशित हुई। यह आत्मकथा सर्वप्रथम हंस पत्रिका में धारावाहिक रूप में प्रकाशित हुआ। ये मन्नू भण्डारी की छात्रा थी। प्रभा खेतान की आत्मकथा ‘अन्या से अनन्या’ में समाज के द्वारा निर्धारित मानदंड के विरुद्ध जाकर अपनी को चित्रित किया है। यह आत्मकथा स्त्री-पुरुष संबंध पर समाज को सोचने पर विवश करता है।    
10॰ कृष्णा अग्निहोत्री अनुभूति की सच्ची अभिव्यक्ति को चित्रित किया हैं। इस आत्मकथा में आत्मकथाकार ने विभिन्न पहलुओं जैसे –अभिव्यक्ति की आजादी, आर्थिक मुक्ति, स्त्री की निर्धारित मानदंडों से मुक्ति तथा पितृसत्तात्मक समाज से मुक्ति के स्वर अभिव्यक्त होते हैं। इस आत्मकथा में आत्मकथाकार ने अपनी व्यक्तिगत जीवन के संघर्ष के साथ ही एक सफल व्यवसायी तथा एक सफल साहित्यकार बनने का जो सफर है, उसे चित्रित किया है। इस आत्मकथा में आत्मकथाकार ‘स्व’ की अभिव्यक्ति के माध्यम पितृसत्तात्मक समाज को चुनौती दी है। इसमें भारत-चीन युद्ध का प्रसंग आया है। आत्मकथाकार ने अपने अविवाहित रिश्ते को लेकर किए संघर्ष को इस आत्मकथा में चित्रित किया हैं। आत्मकथाकार ने न केवल अपने संघर्ष को चित्रित किया है, बल्कि समाज में भारतीय नारी की दशा वर्णित किया है। सन 1997 ई॰ में कृष्णा अग्निहोत्री की आत्मकथा ‘लगता नहीं हैं दिल मेरा’ प्रकाशित हुआ। इनकी एक और आत्मकथा प्रकाशित हुई जिसका शीर्षक हैं –‘और... और...औरत’ जो 2010 ई॰ में प्रकाशित हुई। आत्मकथाकार ने अपने निजी जीवन के भोगे हुए भोगे यथार्थ को बेबाकी से प्रस्तुत किया है। उन्होंने अपने पारिवारिक वातावरण के साथ ही दाम्पत्येतर सम्बन्धों का मनोविश्लेषणात्मक विश्लेषण किया है। ‘और...और...औरत’ आत्मकथा मे आत्मकथाकार ने स्त्री जीवन के विभिन्न रूपों को वर्णित किया किया है। इसमे उन्होंने अपने कई अन्तःसम्बन्धों का खुलासा किया है।    
11॰ रमणिका गुप्ता  
रमणिका गुप्ता की सम्पूर्ण आत्मकथा दो शीर्षकों में प्रकाशित हुई। पहली आत्मकथा जिसका शीर्षक था ‘हादसे’ जो सन 2005 ई॰ मे प्रकाशित हुई। दूसरी आत्मकथा शीर्षक ‘आपहुदरी’ जो 2015 में प्रकाशित हुई। लेखिका ने ‘हादसे’ शीर्षक आत्मकथा मे अपने व्यक्तिगत जीवन के उतार-चढ़ाव के साथ राजनीति के क्षेत्र अपनी भूमिका को चित्रित किया है। मजदूर यूनियन की नेता से लेकर बिहार विधान सभा के सदस्य बनाने तक के सफर को वर्णित किया है। ‘आपहुदरी’ आत्मकथा मे लेखिका ने अपने व्यक्तिगत तथा पारिवारिक अनकहीं घटनाओं का बेबाकी से वर्णन किया है। 
12॰ सुशीला टाकभौरे 
सन 2011 ई॰ में सुशीला टाकभौरे का आत्मकथा ‘शिकंजे का दर्द’ प्रकाशित हुई। इस आत्मकथा को महिला द्वारा लिखी गई हिन्दी की दूसरी आत्मकथा माना जाता है। इस आत्मकथा मे भी आत्मकथाकार ने अपने जीवन के उतार चढ़ाव के साथ ही दलित समाज के दरिद्रय, अज्ञान, यातनाओं, पीड़ाओं तथा शोषण का तीव्र और यथार्थ वर्णन किया है। इस आत्मकथा मे आत्मकथाकार ने दलित सामाजिक परिवेश समस्या और संघर्ष को चित्रित किया है। दलित समाज मे नारी के जन्म से लेकर मृत्यु तक की पीड़ा, घुटन, उपेक्षा तथा शोषण का न केवल उल्लेख किया है, बल्कि इनके विरुद्ध विद्रोह भी किया है।   
13॰ ज़ोहरा सहगल 
ज़ोहरा सहगल की आत्मकथा ‘करीब से’ का प्रकाशन सन 2013 ई॰ मे हुआ। इस आत्मकथा मे आत्मकथाकार ने अपने जीवन के बचपन के यादों को, जीवन से जुड़े विभिन्न पहलुओं, निजी जीवन उतार चढ़ावों के साथ ही मंच और फिल्मी पर्दे से जुड़ी यादों को बहुत ही सिलसिलेवार ढंग से वर्णित किया है। मंच और फिल्मी पर्दे से जुड़े लगभग सौ सालों की मौजूदगी का एक बड़ा फलक प्रस्तुत किया है। इस आत्मकथा के द्वारा न केवल आत्मकथाकार को करीब से जानने का मौका मिलता है, बल्कि उस समय रंगमंच तथा फिल्मी पर्दे से जुड़े बहुत से लोगों को करीब से जाना जा सकता है।     
14॰ निर्मला जैन  
निर्मला जैन की आत्मकथा ‘जमाने में हम’ का प्रकाशन सन 2015 ई॰ में हुआ। 
   इन महिला आत्मकथकारो के अतिरिक्त विभिन्न भारतीय भाषाओं में महिला साहित्यकारों द्वारा आत्मकथा की रचना हुई हैं। तथा हिन्दी भाषा में उन आत्मकथाओं का अनुवाद हुआ हैं। इन महिला आत्मकथाकारों में प्रमुख हैं– अमृता प्रीतम(रसीदी टिकट), कमला दास, बेबी हालदार, तहमीना दुर्रानी, अजीत कौर तसलीमा नसरीन आदि।    

